**Informatīvais ziņojums**

**„Reglamentēto profesiju nosacījumi un turpmākā rīcība reglamentēto profesiju jomas pilnveidošanai Latvijā”**

Informatīvais ziņojums „Reglamentēto profesiju nosacījumi un turpmākā rīcība reglamentēto profesiju jomas pilnveidošanai Latvijā” (turpmāk – rīcības plāns) sagatavots, lai izpildītu Eiropas Parlamenta un Padomes 2013.gada 20.novembra direktīvas 2013/55/ES, ar ko groza direktīvu 2005/36/EK par profesionālo kvalifikāciju atzīšanu un Regulu (ES) Nr.1024/2012 par administratīvo sadarbību, izmantojot Iekšējā tirgus informācijas sistēmu (IMI) regulu (turpmāk – grozījumu direktīva), 1.panta 49. punktā attiecībā uz Eiropas Parlamenta un Padomes 2005.gada 7.septembra direktīvas 2005/36/EK par profesionālo kvalifikāciju atzīšanu (turpmāk – direktīva) 59.panta 3.punktā noteikto uzdevumu izvērtēt nosacījumu piekļuvei reglamentētajai profesijai pamatotību un proporcionalitāti, un, balstoties uz minēto izvērtējumu, plānot rīcības reglamentēto profesiju jomas pilnveidei. Šādu rīcības plānu izstrāde tiek veikta visās ES dalībvalstīs saskaņā ar Eiropas Komisijas (turpmāk – EK) 2013.gada 2.oktobra paziņojumu[[1]](#footnote-1) Eiropas Parlamentam, Padomei un Eiropas Ekonomikas un sociālo lietu komitejai par valstu noteikumu par piekļuvi profesijām izvērtēšanu, lai sekmētu Vienotā tirgus izveidi un mazinātu šķēršļus darba spēka brīvai kustībai Eiropas Savienības (turpmāk – ES) iekšējā tirgū (turpmāk – EK paziņojums). Ja dalībvalsts reglamentē kādu vai vairākas no profesijām, jāizskaidro profesijas reglamentācijas mērķi (piemēram, sabiedrības veselība un drošība), kā arī nesenā pagātnē veiktās vai plānotās izmaiņas reglamentācijas nosacījumos, ja tādas ir. Secinājumi ietver turpmāko rīcību, izpildes termiņus un atbildīgo institūciju.

Rīcības plāns sniedz pārskatu par profesiju reglamentāciju Latvijā kopumā un izvērtējumu atbilstoši EK paziņojumā noteiktajam sadalījumam profesiju grupās **šādās nozarēs:**

1. **Uzņēmējdarbības pakalpojumi.**
2. **Būvniecība.**
3. **Ražošana.**
4. **Nekustamais īpašums.**
5. **Transports.**
6. **Mazumtirdzniecība un vairumtirdzniecība.**
7. **Izglītība.**
8. **Izklaide.**
9. **Veselības aprūpe un sociālie pakalpojumi.**
10. **Sakaru pakalpojumi, izņemot transportu.**
11. **Tūrisms.**
12. **Citi pakalpojumi un darbība.**

Rīcības plānu ir sagatavojusi Izglītības un zinātnes ministrija kā koordinējošā institūcija reglamentēto profesiju jomā, pamatojoties uz attiecīgo nozaru ministriju un profesionālo organizāciju sniegto informāciju, kā arī EK reglamentēto profesiju datu bāzē[[2]](#footnote-2) ietverto profesiju pieejamības nosacījumu proporcionalitātes izvērtējuma informāciju.

**I. Profesiju reglamentācijas sistēma Latvijā**

Profesionālās darbības reglamentācijas būtība ir noteikt tiesiskus ierobežojumus piekļuvei profesionālajai darbībai noteiktā jomā, visbiežāk nosakot prasības noteiktam minimālajam kvalifikācijas līmenim[[3]](#footnote-3). Profesionālās darbības reglamentācijas mērķis ir aizsargāt būtisku, galvenokārt – ar cilvēku un dzīvnieku veselību un drošību saistītu pakalpojumu saņēmēju intereses un nodrošināt, lai saņemtais pakalpojums būtu kvalitatīvs, izvirzot prasības pakalpojumu sniedzēja kvalifikācijai. Kopumā ES dalībvalstīs reglamentētas ir vairāk kā 740 profesijas, un to skaits pēdējās desmitgadēs ir pieaudzis. Ir gadījumi, kad reglamentācija nepamatoti ierobežo piekļuvi darba tirgum. Profesionālās darbības reglamentācija pieaug arī citās pasaules attīstītajās valstīs, un politikas veidotāju, profesionālo asociāciju un akadēmiskās izpētes lokā ir nonākuši jautājumi par reglamentācijas pamatotības izvērtējuma nepieciešamību un iespējām to mazināt. Piemēram, Amerikas Savienotajās valstīs 1950.gados mazāk nekā 5% no strādājošajiem bija nepieciešama licence profesionālās darbības veikšanai, bet 2008.gadā šis rādītājs pieaudzis gandrīz līdz 29%[[4]](#footnote-4). Pēdējo piecu gadu laikā vairākās ES valstīs, piemēram, Polijā, Vācijā, Grieķijā, ir veiktas strukturālas reformas ar mērķi samazināt reglamentēto profesiju skaitu un liberalizēt darba tirgu.

Latvijā gan profesiju reglamentāciju valstī, gan profesionālās kvalifikācijas atzīšanas noteikumus nosaka likums "Par reglamentētajām profesijām un profesionālās kvalifikācijas atzīšanu" (turpmāk – Reglamentēto profesiju likums). Tas stājās spēkā 2001. gada 20. jūlijā, un tajā vairākkārt ir veiktas izmaiņas. Reglamentēto profesiju likumā ietvertas direktīvā, kā arī vairāku citu direktīvu, tostarp profesionālās kvalifikācijas atzīšanas medicīnas un transporta nozares profesijās, normas. Reglamentēto profesiju likums nosaka trīs profesionālo kvalifikāciju atzīšanas sistēmas, ko piemēro ārvalstīs iegūtas profesionālās kvalifikācijas atzīšanai:

1. speciālā profesionālās kvalifikācijas atzīšanas sistēma;
2. vispārējā profesionālās kvalifikācijas atzīšanas sistēma;
3. profesionālās kvalifikācijas atzīšana, pamatojoties uz pretendenta profesionālo pieredzi.

Reglamentēto profesiju likums nosaka visu jomu reglamentētās profesijas Latvijā, bet reglamentēto profesiju specialitātes un apakšspecialitātes − Ministru kabineta 2006. gada 6. jūnija noteikumi Nr. 460 „Noteikumi par specialitāšu, apakšspecialitāšu un papildspecialitāšu sarakstu reglamentētajām profesijām”. Latvijā kopumā ir 69 reglamentētas profesijas, kopā ar specialitātēm – 164[[5]](#footnote-5), no kurām 76 ir medicīnas un veselības aprūpes specialitātes, bet 60 – transporta jomā. Abās minētajās jomās ir visvairāk reglamentēto profesiju specialitāšu un apakšspecialitāšu Latvijā.

Reglamentēto profesiju likumā kā reglamentētas ir iekļautas tās profesijas, kuras par tādām ir noteiktas attiecīgo nozaru normatīvajos aktos, un ikviena no tām nosaka gan specialitātes un apakšspecialitātes, gan specifiskās prasības kvalifikācijai profesionālās darbības veikšanai attiecīgajā profesijā. Nozaru darbību regulējošos normatīvajos aktos profesionālā darbība noteiktā profesijā tiek skatīta nozares funkcionēšanas, uzraudzības un tās attīstības kontekstā. Lai sāktu patstāvīgu darbību reglamentētā profesijā pēc izglītības un profesionālās kvalifikācijas iegūšanas, vairumā profesiju ir nepieciešams iegūt arī sertifikātu jeb iziet sertifikācijas procesu, ko īsteno un uzrauga attiecīgās jomas profesionālā organizācija, retāk – valsts iestāde. Daudzos gadījumos sertifikācijas iestādei vai iestādei, kas veic speciālistu kompetences novērtēšanu un patstāvīgās prakses uzraudzību, piemēram, būvspeciālistu, jābūt akreditētai nacionālajā akreditācijas institūcijā kā personāla sertificēšanas institūcijai saskaņā ar normatīvajiem aktiem par atbilstības novērtēšanu. Sertifikācijas sistēma ietver arī resertifikāciju pēc noteikta laika perioda (visbiežāk tie ir 5 gadi), ja normatīvie akti nosaka terminētus sertifikātus.

Līdz ar to vairumā gadījumu piekļuve profesionālajai darbībai reglamentētā profesijā, kā arī profesijā strādājošajiem izvirzīto kvalifikācijas un ētikas prasību līmeņa uzturēšana praksē, un profesijā strādājošo tālākizglītība ir profesionālo organizāciju ziņā, t.i., lielā mērā tā ir nozares profesionāļu pašorganizācija. Profesionālās asociācijas nesaņem valsts budžeta finansējumu, to darbību nodrošina biedru naudu iemaksas, ziedojumi, ienākumi no saimnieciskās darbības vai citi ienākumi. Tālākizglītība reglamentētajās profesijās visbiežāk ir obligāta, tā jāapmaksā pašiem profesionāļiem, kas zemu atalgotās profesijās, piemēram, māsu, ir dārgi izmaksājošs pienākums.

Daudzās jomās tiek veikta sertificēto speciālistu reģistrācija noteiktā reģistrā. Daļa no reģistra ir publiski pieejama, vai arī reģistrus uzturošās institūcijas informāciju sniedz pēc pieprasījuma. Tādējādi arī pakalpojumu saņēmēji var pārliecināties par attiecīgās jomas speciālista profesionālo kvalifikāciju un sertifikāta derīgumu.

Reglamentēto profesiju skaits Latvijā ir atbilstošs aktuālajām valsts ekonomiskās un sociālās attīstības vajadzībām. Tādās jomās kā veselības aprūpe un transports reglamentēto profesiju skaits ir vislielākais, jo tās ir nozares, kur sabiedrības veselība un drošība ir galvenie mērķi šo jomu profesiju reglamentācijā, tādēļ izmaiņas ar mērķi samazināt reglamentācijas prasības netiek plānotas. Vienlaikus atsevišķos gadījumos būtu pārskatāms, vai uzraudzība (reglamentācija) ir nepieciešama visos posmos, ietverot visas prasības attiecībā gan uz izglītību un kvalifikāciju, gan reģistrāciju, gan sertifikāciju un resertifikāciju. Tomēr, ņemot vērā vairākus liela mēroga nelaimes gadījumus, kas ir notikuši atsevišķās jomās pēdējos piecos gados, sabiedrībā un profesionālajās organizācijās pašlaik netiek apsvērta iespēja būtiski mazināt reglamentācijas apjomu, īpaši tām profesijām, kuru profesionālā darbība ir saistīta ar sabiedrības veselību un drošību, drīzāk pretēji – sabiedrības prasības valsts iestādēm ir pastiprināt kontroli, lai novērstu nelaimes gadījumu atkārtošanās draudus.

Profesiju reglamentācija ir dinamiska joma un tai ir jāatbilst attīstības procesiem. Ir reglamentētās profesijas, kuras tiek izslēgtas no reglamentējamo profesiju sarakstiem, savukārt tiek apsvērta jaunu profesiju iekļaušana. Tā piemēram, pašlaik Saeimā tiek izskatīts Psihologu likums un, ja tas tiks pieņemts, arī psihologa profesija Latvijā tiks reglamentēta; tiek izvērta nepieciešamība reglamentēt kalnu slēpošanas instruktora profesiju, ņemot vērā pieaugošo sabiedrības interesi un iespējas kalnu slēpošanā Latvijā un šīs aktivitātes riskus cilvēku veselībai un drošībai. Latvijā šobrīd tiek īstenotas liela mēroga strukturālas reformas veselības aprūpes, izglītības, būvniecības nozarēs, kas tieši ietekmēs arī izmaiņas reglamentēto profesiju pārstāvju profesionālās darbības tvēruma, kvalitātes, tās uzraudzības tiesiskā ietvara izmaiņas.

2015. gadā veiktais pētījums[[6]](#footnote-6) par iegūto profesionālo kvalifikāciju atzīšanu citās valstīs secina, ka Latvijā iegūtas profesionālās kvalifikācijas atzīšanā problēmu ir vairāk, nekā vairumā citu ES valstu iegūtas profesionālās kvalifikācijas atzīšanā, kas varētu liecināt par nepietiekamu izglītības kvalitāti.

Latvijā nav veikti pētījumi, kuros būtu izvērtēta reglamentēto profesionālo aktivitāšu ekonomiskā nozīme tautsaimniecībā. EK dati[[7]](#footnote-7) liecina, ka Latvijā 15% no darbaspēka strādā reglamentētajās profesijās, kas ir mazāk nekā ES valstīs vidēji (20%). Liela daļa reglamentētās profesionālās darbības, īpaši – veselības aprūpes jomā un izglītībā, tiek uzturēta no valsts budžeta līdzekļiem. No tautsaimniecības nozarēm reglamentācija visbūtiskāk skar transporta un būvniecības nozares. Būvniecības nozare ir viena no nozīmīgākajām tautsaimniecības nozarēm Latvijā, kura IKP struktūrā veido aptuveni 7%. (Ekonomikas ministrijas vērtējums). Latvijas Jūrnieku reģistra aprēķini par Latvijas jūrnieku nopelnīto, strādājot uz ārvalstīs reģistrētiem kuģiem, un uz Latviju atvestajiem naudas līdzekļiem liecina, ka apmēram 300 miljoni *euro* katru gadu no jūrniecības profesijām ieplūst Latvijas ekonomikā. Bet civilās aviācijas jomā informācija no masu informācijas medijiem- AS “Air Baltic Corporation” rada ienākumu -1,5% no iekšzemes kopprodukta[[8]](#footnote-8).

Līdz ar to reglamentētā profesionālā darbība ir nozīmīga gan no valsts sabiedrības un patērētāju tiesību aizsardzības, gan ekonomiskās attīstības viedokļa.

**II. Profesiju reglamentācijas raksturojums atsevišķās nozarēs**

**1. Uzņēmējdarbības pakalpojumi**

**Grāmatvedība un revīzija**

Reglamentētā profesija:

zvērināts revidents.

Galvenie mērķi profesijas reglamentācijai: izvairīšanās no krāpniecības, kreditoru aizsardzība, grāmatvedības un revīzijas pakalpojuma kvalitāte.

Zvērināta revidenta darbība Latvijā notiek, pamatojoties uz likumu “Par zvērinātiem revidentiem”, ar kuru tiek īstenotas vairākas Eiropas Parlamenta un Padomes direktīvas. Zvērinātu revidentu sertifikāciju veic un Zvērinātu revidentu reģistru uztur Latvijas Zvērinātu revidentu asociācija. Latvijas Zvērinātu revidentu asociācija organizē zvērinātu revidentu tālākizglītību, veic zvērināta revidenta pretendentu eksaminēšanu un sertificēšanu.

Lai pārņemtu Eiropas Parlamenta un Padomes 2014. gada 16. aprīļa, direktīvas 2014/56/ES ar kuru groza Direktīvu 2006/43/EK, ar ko paredz gada pārskatu un konsolidēto pārskatu obligātās revīzijas prasības un nodrošinātu Eiropas Parlamenta un Padomes Regulas 537/2014 prasību piemērošanu, 2016.gada 16.jūnijā Saeima 1.lasījumā pieņēma grozījumus likumā “Par zvērinātiem revidentiem” (turpmāk – likumprojekts). Saeima arī nolēma likumprojektu skatīt trīs lasījumos. Minētie ES normatīvie akti paredz stingrākas prasības obligāto revidentu un revīzijas uzņēmumu (īpaši attiecībā uz sabiedriskas nozīmes struktūru ieceltajiem revidentiem un revīzijas uzņēmumiem) publiskajai pārraudzībai un sniegto revīzijas pakalpojumu kvalitātes kontrolei, to obligāto revidentu neatkarībai un objektivitātei u.c. Līdz ar to ar likumprojektu ir paredzēts harmonizēt prasības revīzijas pakalpojumu kvalitātes nodrošināšanai un neatkarīgai pārraudzībai, t.sk. uzraudzības funkciju deleģēšanai, kas atbilst piesardzīgai un efektīvai risku pārvaldīšanai, interešu konflikta situāciju novēršanai un nodrošina labāku sasaisti ar revīzijas pakalpojumu saņēmēju interesēm.

**2. Būvniecība**

Reglamentētās profesijas:

1) būvdarbu vadītājs;

2) būvinženieris (specialitātes: inženierizpēte, projektēšana; būvdarbu vadīšana, būvuzraudzība, būvekspertīze).

**Arhitektūras jomā** reglamentēta ir arhitekta profesija.

Galvenie mērķi profesiju reglamentācijai: sabiedrības veselība un drošība, pakalpojuma kvalitāte.

Būvniecības nozarē vairākas profesijas tiek reglamentētas jau kopš 2005.gada ar mērķi nodrošināt speciālistu profesionālās kompetences paaugstināšanu profesionālās darbības ietvaros.

2014. gada 1. oktobrī stājās spēkā jauns Būvniecības likums un tam pakārtotie Ministru kabineta noteikumi, kas būtiski maina līdzšinējo kārtību būvniecības nozares tiesiskajā regulējumā. Būvniecības likumā ir veiktas izmaiņas attiecībā uz patstāvīgās prakses tiesību iegūšanu arhitektūras, būvniecības un (saskaņā ar Būvniecības likumā lietoto terminoloģiju) „saistītā inženierzinātnes profesijā”, praksē tas nozīmē sertifikāciju elektroenerģētikas jomā reglamentētajās profesijās, nosakot stingrākas prasības būvspeciālista sertifikāta iegūšanai un ieviešot profesionālās kvalifikācijas paaugstināšanu, kā arī ir noteiktas citas specialitātes.

Ministru kabineta 2014.gada 7.oktobra noteikumi Nr.610 „Būvspeciālistu kompetences novērtēšanas un patstāvīgās prakses uzraudzības noteikumi” (turpmāk – noteikumi Nr.610) un Būvniecības likuma 13.pants nosaka prasības patstāvīgās prakses tiesību (būvspeciālista sertifikāts) iegūšanai arhitektūras, būvniecības vai būvspeciālista elektroenerģētikas jomā reglamentētajās profesijās, nosakot pamatprasības izglītībai un praktiskā darba pieredzes ilgumu līdz sertifikāta iegūšanai.

Saskaņā ar noteikumiem Nr.610 ir noteiktas kompetences novērtēšanas jomas, specialitātes, darbības sfēras un prakses ilgums, kas nepieciešams, lai saņemtu ēku būvspeciālista sertifikātu (stājas spēkā 2016.gada 1.maijā). Izveidotā sistēma paredz lielu skaitu sertificējamo specialitāšu un darbības jomu. Tādās specialitātēs: kā „projektēšana”, „būvdarbu vadīšana”, „būvuzraudzība” katrā noteiktas 16 sertificējamas darbības sfēras, specialitātē „būvekspertīze” noteiktas 32 sertificējamās darbības sfēras. Līdz ar to būvniecības nozarē kopumā tiks izdoti vairāk kā 80 veidu sertifikāti. Tā kā izveidotā sertifikācijas sistēma tikai šobrīd sāk funkcionēt, pagaidām nav iespējams novērtēt, vai tā nav pārmērīgi sadrumstalota un ar augstām administratīvajām izmaksām.

Būvspeciālistu sertificēšanu būvekspertīzes specialitātē Būvniecības valsts kontroles birojs sāk no 2016. gada 1.jūlija. Līdz minētajam datumam ekspertīzes veikšanas tiesības ir fiziskām personām, ja tās saņēmušas sertifikātu attiecīgajiem projektēšanas vai būvdarbu veidiem, kā arī - noteiktām juridiskām personām.

Būvspeciālistu kompetences novērtēšanu un patstāvīgās prakses uzraudzību veic privāto tiesību juridiskās personas, kurām Ekonomikas ministrija ir deleģējusi šo uzdevumu. Iestādēm, kas veic būvspeciālistu kompetences novērtēšanu un patstāvīgās prakses uzraudzību jābūt akreditētām kā personāla sertificēšanas institūcijām.

Būvniecības likuma pārejas noteikumos ir noteikts pārejas periods personām, kuras jau saņēmušas patstāvīgās prakses tiesības līdz 2014. gada 30. septembrim, bet kurām, saskaņā ar jauno regulējumu, iegūtā izglītība nav pietiekama. Šādas personas būs tiesīgas turpināt patstāvīgu praksi inženierizpētē, projektēšanā, būvdarbu vadīšanā un būvuzraudzībā ne ilgāk kā līdz 2020. gada 31. decembrim.

Informācija par reglamentētajā jomā sertificētajiem būvspeciālistiem pieejama valsts informācijas sistēmā “Būvniecības informācijas sistēma” būvspeciālistu reģistrā <https://bis.gov.lv/bisp/lv/specialist_certificates>.

Līdz 2015. gada 1. jūlijam ir pieņemti visi saistošie normatīvie akti būvniecības nozarē, un šobrīd netiek izskatīts jautājums par obligātas sertifikācijas atcelšanu. Būvniecības nozarē ēnu ekonomikas īpatsvars ir apmēram divas reizes augstāks nekā valsts ekonomikā vidēji[[9]](#footnote-9), un turpinās darbs pie būvniecības nozares darba tirgus sakārtošanas. Viens no turpmāk plānotajiem pasākumiem ir būvniecības speciālistu elektroniskās identifikācijas karšu pakāpeniska ieviešana, pārņemot citās valstīs sekmīgi darbojošās pieejas.

Arhitekta profesija

Arhitekta profesija ir viena no profesijām, kurām piemēro speciālo profesionālās kvalifikācijas atzīšanas sistēmu, un minimālās prasības arhitekta kvalifikācijas iegūšanai nosaka Ministru kabinets. Noteikumi Nr.610 nosaka, ka patstāvīgas prakses tiesību iegūšanai pēc arhitektūras studiju programmas apgūšanas ir jāiegūst vismaz 3 gadus ilga profesionālā pieredze, kas praksē nozīmē strādāt sertificēta arhitekta uzraudzībā, bet direktīva kā obligātu nosaka 2 gadu ilgu profesionālo praksi.

**3. Ražošana**

**3.1. Veterinārmedicīnas un ciltsdarba joma**

Reglamentētās profesijas

1) veterinārārsts;

2) dzīvnieku pārraugs;

3) mākslīgās apsēklošanas tehniķis;

4) dzīvnieku vērtēšanas eksperts.

Galvenie mērķi profesiju reglamentācijai: sabiedrības drošība, dzīvnieku veselība, aizsardzība un labturība, pakalpojuma kvalitāte.

Veterinārārsts ir viena no profesijām, kuru profesionālās kvalifikācijas atzīšanai piemēro speciālo profesionālās kvalifikācijas atzīšanas sistēmu, kas balstās uz vienotām minimālājām prasībām kvalifikācijas iegūšanai visās ES dalībvalstīs. Latvijā spēkā esošās prasības atbilst direktīvā noteiktajām. Veterinārārstu darbību nosaka Veterinārmedicīnas likums un uz tā pamata izdotie tiesību akti, tostarp, Ministru kabineta 2010. gada 21. decembra noteikumi Nr. 1173 „Kārtība, kādā izsniedz, pagarina un anulē veterinārmedicīniskās prakses sertifikātu un reģistrē sertificēto personu un veterinārmedicīniskās prakses vietu”.

Reglamentētās specialitātes ciltsdarba jomā nosaka Ciltsdarba un dzīvnieku audzēšanas likums. Saskaņā ar Ministru kabineta 2011. gada 12. jūlija noteikumiem Nr. 566 „Kārtība, kādā apmāca fiziskās personas, kas veic lauksaimniecības dzīvnieku vērtēšanu, pārraudzību, mākslīgo apsēklošanu, olšūnu un embriju transplantāciju, un kārtība, kādā šīm personām izsniedz un anulē sertifikātus un apliecības”, institūcija, kas izsniedz un anulē sertifikātus, ir Lauksaimniecības datu centrs. Šī centra mājas lapā ir pieejams arī sertificēto personu saraksts. Sertifikātus izsniedz uz neierobežotu laiku, bet visiem tos saņēmušajiem speciālistiem regulāri ir jāpaaugstina sava profesionālā kvalifikācija. Lauksaimniecības dzīvnieku vērtēšanas, pārraudzības un mākslīgās apsēklošanas jomā citas profesijas reglamentācijas metodes netiek izskatītas. Pašreizējā sistēma ir efektīva un neprasa citus risinājumus. Apmācību prasības lauksaimniecības dzīvnieku vērtēšanas, pārraudzības, un mākslīgās apsēklošanas speciālistiem ir atbilstošas, un izmaiņas nav nepieciešamas.

**3.2. Elektroenerģētikas joma**

Reglamentētās profesijas:

1) elektroinženieris;

2) elektrotehniķis elektrisko iekārtu speciālists;

3) elektrotehniķis;

4) elektromontieris.

Galvenie mērķi profesiju reglamentācijai: sabiedrības drošība un pakalpojuma kvalitātes nodrošināšana.

Profesionālo darbību elektroenerģētikas jomā reglamentētajās profesijās, tajā skaitā profesionālās darbības uzdevumus, kvalifikācijas prasības, kā arī speciālistu sertifikācijas kārtību nosaka Enerģētikas likums, Būvniecības likums un uz to pamata izdotie tiesību akti. Pēdējo 3 gadu laikā notikušās izmaiņas profesiju darbības reglamentācijā ir saistītas ar būvniecības nozares profesiju kompetenču redefinēšanu, kā arī nozares tiesiskā regulējuma izmaiņām. Pamatd**aļa no profesijām un specialitātēm elektroenerģētikas jomā pieder pie būvspeciālistu specialitātēm un sertificēšanas kārtību nosaka noteikumi Nr.610, līdz ar to sertificēto speciālistu reģistrs ir publiski pieejams. Būvniecības informācijas sistēmā Latvijas Elektriķu brālības** Sertifikācijas departamentam ir deleģēta būvspeciālistu kompetences novērtēšana un patstāvīgās prakses uzraudzībaprojektēšanā**:** elektroietaišu projektēšana; būvdarbu vadīšanā**:** elektroietaišu izbūves darbu vadīšana; **būvuzraudzībā:** elektroietaišu izbūves darbu būvuzraudzība**. Latvijas Elektroenerģētiķu un Energobūvnieku asociācijas** Specializētajam sertifikācijas centram ir deleģēta būvspeciālistu kompetences novērtēšana un patstāvīgās prakses uzraudzība **projektēšanā:** elektroietaišu projektēšana; **būvdarbu vadīšanā:** elektroietaišu izbūves darbu vadīšana; un **būvuzraudzībā:** elektroietaišu izbūves darbu būvuzraudzība. Kopumā tiesiskais regulējums attiecībā uz būvspeciālistu un elektroenerģētikas jomas speciālistu sertificēšanu ir sadrumstalots un grūti pārskatāms.

Iestādei, kas veic speciālistu kompetences novērtēšanu un patstāvīgās prakses uzraudzību, jābūt akreditētai nacionālajā akreditācijas institūcijā kā personāla sertificēšanas institūcijai saskaņā ar normatīvajiem aktiem par atbilstības novērtēšanu.

**3.3. Atbilstības novērtēšanas joma**

Reglamentētās profesijas:

1) metālmateriālu metinātājs;

2) defektoskopists.

Galvenie mērķi profesiju reglamentācijai: sabiedrības drošība un pakalpojuma kvalitātes nodrošināšana.

Ministru kabineta 2006. gada 18. jūlija noteikumi Nr.588 “Metālmateriālu metinātāju un defektoskopistu sertificēšanas kārtība reglamentētajā sfērā” nosaka prasības metālmateriālu metinātājiem − personām, kuras savieno metālmateriālus, izmantojot metināšanu un defektoskopistiem − personām, kuras veic metālmateriālu un metināto savienojumu nesagraujošās pārbaudes. Minēto profesiju kompetences atbilstību novērtē Latvijas Nacionālā akreditācijas biroja akreditēta sertificēšanas institūcija. Metālmateriālu metinātāju un defektoskopistu darbībās reglamentēta ir tikai tā profesionālās darbības daļa, kas attiecas tikai uz spiedieniekārtām un to kompleksiem, kam prasības ir noteiktas Ministru kabineta 2000. gada 2. maija noteikumos Nr.165 “Noteikumi par spiedieniekārtām un to kompleksiem”. Līdz ar to būtu lietderīgi veikt precizējošus grozījumus normatīvajos aktos, lai novērstu iespējamu maldināšanu par reglamentējamās profesionālās darbības tvērumu šajās profesijās.

**4. Nekustamo īpašumu joma**

4.1. Reglamentētā profesija:

nekustamā īpašuma vērtētājs.

Galvenie mērķi profesijas reglamentācijai: pakalpojuma kvalitātes nodrošināšana; sabiedrības aizsardzība pret krāpniecību.

2014. gada 23. septembrī tika pieņemti jauni Ministru kabineta noteikumi Nr.559 “Prasības nekustamā īpašuma vērtētāja profesionālajai kvalifikācijai un profesionālās kvalifikācijas sertifikāta izsniegšanas kārtība” (turpmāk – noteikumi Nr.559), kuru mērķis bija pastāvošo nekustamā īpašuma vērtētāju profesionālās kvalifikācijas sertificēšanas sistēmu attiecināt uz visiem nekustamā īpašuma tirgus vērtības noteikšanas gadījumiem. Līdz tam sertifikācijas kārtība tika attiecināta tikai uz tām personām, kuras noteica ieķīlājamā nekustamā īpašuma vērtību hipotekārajiem aizdevumiem, vienlaikus tika novērstas atsevišķas nepilnības nekustamā īpašuma vērtētāju sertifikācijas procesā. Kā secināts Informatīvajā ziņojumā par hipotekārās kreditēšanas tiesiskā regulējuma nepilnību izvērtējumu un priekšlikumiem tā pilnveidošanai (Ministru kabineta 2013. gada 11. jūnija prot.Nr.34, 34.§), tas, ka darījumi ar nekustamajiem īpašumiem varēja tikt veikti bez kvalificētu nekustamā īpašuma vērtētāju veikta vērtējuma, ir viens no iemesliem, kas izkropļojis nekustamā īpašuma tirgus attīstību laika posmā līdz 2013. gadam, un tādēļ pilnveidots normatīvais regulējums attiecībā uz nekustamā īpašuma vērtētāja profesionālajai darbībai izvirzītajām prasībām. Pašreiz noteiktās prasības profesionālajai kvalifikācijai ir atbilstošas starptautiskajiem standartiem, proti, Eiropas vērtētāju apvienību asociācijas TEGoVA rekomendācijām un citu valstu pieredzei.

Saskaņā ar noteikumiem Nr.559. fizisku personu, kas profesionāli nosaka nekustamā īpašuma tirgus vērtību, sertifikāciju veic Latvijas Īpašumu vērtētāju asociācijas sertifikācijas birojs, kas ir Latvijas vērtētāju asociācijas neatkarīga struktūrvienība.

Šobrīd izmaiņas nekustamā īpašuma vērtētāju profesionālās darbības netiek plānotas.

4.2. **Zemes mērniecības joma**

Reglamentētā profesija – mērnieks.

Galvenie mērķi profesijas reglamentācijai: pakalpojuma kvalitātes nodrošināšana; sabiedrības aizsardzība pret krāpniecību.

Ģeotelpisko datu ieguves un apstrādes nozarē ir vairākas reglamentētas jomas. Latvijas Mērnieku biedrība pārstāv ģeodēzijas un mērniecības jomas ar šobrīd trīs reglamentētiem darbu veidiem, – ģeodēzijas darbi, zemes ierīcība, zemes kadastrālā uzmērīšana.

Ģeodēzijas joma aptver darbības topogrāfiskā izpētē, būvniecībā, aeronavigācijā. Šo jomu raksturo datu un informācijas drošība – inženierkomunikāciju aizsardzība un raksturlielumu noteikšana, būvelementu kontrole un monitorings, aeronavigācijas elementu koordinācija gaisa kuģu drošai ekspluatācijai.

Zemes ierīcības un zemes kadastrālās uzmērīšanas joma skar būtiskas sabiedrības intereses. Šo darbību rezultātā tiek veikta nekustamo īpašumu formēšana un reģistrēšana, kas nodrošina Latvijas Republikas Satversmē noteikto cilvēka pamattiesību (īpašuma tiesību) aizsardzību. Šo jomu raksturo tiesības uz nekustamo īpašumu aizsardzību.

Jebkuri ģeotelpiskie dati un to kvalitāte ir nozīmīgi zemes pārvaldībai un Latvijas tautsaimniecībai kopumā, kuru pareizība un aktualitāte saistīta ar valsts informācijas sistēmu veidošanu un lietojumiem – Nekustamā īpašuma valsts kadastra informācijas sistēma, Augstas detalizācijas topogrāfiskās informācijas centrālā datubāze (ar apakšzemes inženierkomunikācijām, Ģeodēziskā tīkla informācijas sistēmas Vietējā ģeodēziskā tīkla datu bāze, u.c.)

Ministru kabineta 2010. gada 1. novembra noteikumi Nr.1011 „Personu sertificēšanas un sertificēto personu uzraudzības kārtība ģeodēzijā, zemes ierīcībā un zemes kadastrālajā uzmērīšanā” nosaka kārtību, kādā fiziskajām personām izsniedz, reģistrē un anulē sertifikātu zemes ierīcības un zemes kadastrālās uzmērīšanas darbu veikšanai. Profesijā ir veikti pētījumi vai izvērtējumi, lai analizētu ieguvumus vai identificētu problēmas profesijas reglamentācijas ieviešanas kontekstā. Sabiedriski aktīvi iesaistoties dažāda līmeņa normatīvu izstrādē ir prasīti viedokļi un apspriesti risinājumi, optimizējot vai sadalot sertificējamās jomas. 2014. gadā starp vairākām profesionālām organizācijām tika pabeigts Sabiedrības integrācijas fonda līdzfinansēts projekts „**Nevalstisko organizāciju aktīvas un kvalitatīvas līdzdalības nodrošināšana lēmumu pieņemšanai publiskajā sektorā un ES politikas īstenošanai mērniecības nozarē**”. Tāpat ir veikts salīdzinājums ar Eiropas valstu pieredzi un praksi, nosakot reglamentētās jomas ģeodēzijā un mērniecībā, kā arī jautājumos par sertifikāciju.

Ir uzsākts darbs pie mērnieka profesijas standarta pilnveidošanas, tai skaitā reglamentēto profesiju aprakstu aktualizācijas.

**5. Transporta joma**

Reglamentētās profesijas:

1) mehāniskā transportlīdzekļa vadītājs (3 specialitātes);

2) bīstamu kravu pārvadāšanas transportlīdzekļa vadītājs.

Dzelzceļa transporta jomā reglamentētās profesijas:

1) vilces līdzekļa vadītājs (mašīnists) instruktors (4 specialitātes);

2) vilces līdzekļa vadītājs (mašīnists) (5 specialitātes);

3) vilces līdzekļa vadītāja (mašīnista) palīgs (5specialitātes).

Jūrniecības jomā reglamentētās profesijas:

1) kuģa vadītājs (8 specialitātes, 21 apakšspecialitāte);

2) kuģa mehāniķis (5 specialitātes, 17 apakšspecialitāte);

3) ierindas jūrnieks (9 specialitātes, 20 apakšspecialitāte);

4) radio speciālists (2 specialitātes, 6 apakšspecialitāte);

Civilās aviācijas jomā reglamentētās profesijas:

1) pilots (4 specialitātes);

2) stūrmanis;

3) lidotājs radiotelefona operators;

4) lidotājs inženieris;

5) gaisa satiksmes vadības dispečers;

6) gaisa kuģu tehniskās apkopes speciālists;

7) lidostas aviodrošības dienesta darbinieks;

8) civilās aviācijas drošības uzraudzības inspektors.

Bīstamo kravu pārvadājumu organizēšanā pa autoceļiem un dzelzceļiem reglamentētā profesija ir drošības konsultanta (padomnieka) profesija,

Galvenie profesijas reglamentācijas mērķi – indivīda, sabiedrības veselība un drošība, vides drošība.

Transporta jomā visās nozarēs (jūras, gaisa, dzelzceļa vai autoceļu transports) ir spēkā starptautiski noteiktas prasības attiecībā uz tiesībām strādāt noteiktā profesijā. Prasības transporta jomas profesijām noteiktas starptautiskos līgumos un konvencijās un profesionālās kvalifikācijas atzīšanā netiek piemērotas direktīvas tiesību normas. Tiesību normas, kas no tām izriet, ir iekļautas likumā „Par reglamentētajām profesijām un profesionālās kvalifikācijas atzīšanu”. Latvijā atsevišķās transporta nozarēs ir spēkā nozaru likumi un tiem pakārtotie Ministru kabineta noteikumi. Šajā profesiju grupā Latvijā transporta jomā ir liels skaits reglamentēto profesiju (20 profesijas un 60 specialitātes).

Satiksmes ministrija, profesionālās organizācijas un institūcijas, izvērtējot nozares profesiju reglamentācijas prasības, atzīst, ka reglamentācija nacionālā līmenī šīs jomas profesijām ir atbilstoša starptautiskām prasībām un noteikumiem. Izmaiņas nacionālā līmenī netiek plānotas.

Jūrniecība

Reglamentētās profesijas jūrniecībā pārsvarā ir starptautiski reglamentētas profesijas, un prasības šīm profesijām ir balstītas uz 1978. gada Starptautiskās konvencijas par jūrnieku sagatavošanu un diplomēšanu, kā arī sardzes pildīšanu (*International Convention on Standards of Training, Certification and Watchkeeping for Seafarers*), tās grozījumu (turpmāk – STCW konvencija), 1995.gada Starptautiskās konvencijas par zvejas kuģu personāla sagatavošanas un diplomēšanas, kā arī sardzes pildīšanas standartiem un Starptautiskās darba organizācijas konvenciju prasībām. Izmaiņas pēdējo desmit gadu laikā ir saistītas ar izmaiņām starptautiskajā likumdošanā. STCW konvencijas dalībvalstu konferencē Manilā 2010. gadā STCW konvencijā ieviesa vairākus būtiskus grozījumus („Manilas grozījumi”), proti, krāpniecisku darbību novēršanā saistībā ar sertifikātiem un to viltošanu, medicīnisko standartu jomā, kompetences standartiem un jūrnieku obligāto papildapmācību. Manilas grozījumi arī ieviesa jaunas jūrnieku kvalifikācijas prasības un izveidoja jaunus kompetenču standartus, piemēram, kuģu elektriķiem un elektromehāniķiem. Atbilstoši Latvijas nacionālā likumdošana un jūrnieku sertificēšanas noteikumi tika grozīti un papildināti. Latvija ir iekļauta Starptautiskās Jūrniecības organizācijas (IMO) “Baltajā sarakstā” (“White list”), kas nozīmē, ka Latvijas jūrnieku profesionālas sagatavošanas un sertificēšanas sistēma pilnībā nodrošina STCW konvencijas prasību izpildi un īstenošanu un Latvijas jūrniekiem piešķir neierobežotas darba iespējas pasaules lielākajās kuģošanas kompānijās bez kvalifikāciju apliecinošo dokumentu papildus atzīšanas procedūrām.Ministru kabineta 2005. gada 22. novembra noteikumi Nr.895 “Jūrnieku sertificēšanas noteikumi” ietver arī tās jūrniecības profesijas, kurām nav starptautisku prasību. Atsevišķu jūrniecības profesiju, piemēram, loča specialitātē, reglamentācija ir noteikta Latvijas tiesību aktos.

Jūrniecības jomas speciālistiem raksturīgi ir tas, ka vienai personai var būt vairāki sertifikāti (skat.1.pielikumu). Vislielākais šobrīd spēkā esošu izdoto sertifikātu skaits ir kvalificēta sardzes matroža apakšspecialitē (2473), tam seko apakšpecialitāte Sardzes stūrmanis uz kuģiem ar 500 BT un lielākiem (2393). Kapteiņa specialitātē 83% jeb 998 sertifikāti izdoti kapteinis uz kuģiem ar 3000 BT un lielākiem (tālbraucējs kapteinis) apakšspecialitātē, pie tam pēdējos gados izdoto sertifikātu skaitam ir pieaugoša tendence. Tomēr ir atsevišķas apakšspecialitātes, kurās nav neviena sertifikāta, piemēram, kuģa tehniķis, GMDSS (globālās jūras negadījumu un drošības sakaru sistēmas) I klases radioelektroniķis.

Šobrīd Latvijas teritorijā darbojas 53 licencēti komersanti, kuri sniedz darbiekārtošanas pakalpojumus kuģu apkalpes komplektēšanā Latvijas un ārvalstu kuģu īpašniekiem. Kompāniju darbības profils ir tieši atkarīgs no kuģu īpašniekiem, ar kuriem sadarbojas konkrētais komersants, jo lielākās šāda veida kompānijas gada laikā iekārto vairākus simtus jūrniekus gan no Latvijas, gan no citām valstīm, bet mazākās kompānijas iekārto darbā vien dažus jūrniekus. Latvijā darbiekārtošanas pakalpojumus kuģu apkalpes komplektēšanā ir tiesīgi sniegt tikai atbilstoši licencēti komersanti.

Pēdējo 10 gadu laikā sertificēto jūrnieku skaits ir samazinājies par 10%, kas ir izskaidrojams ar starptautiskā pieprasījuma kritumu pēc Eiropas valstu ierindas jūrniekiem, jo Āzijas valstu darba spēka tirgus ir izdevīgāks kuģu īpašniekiem. Kuģu apkalpes nesamazināsies. Ir pieaudzis kuģu virsnieku īpatsvars kopējā Latvijas jūrnieku skaitā. Ir prognozējams, ka šī tendence turpināsies arī nākotnē. Jūrniecībā bezdarba problēmu nav.

Ņemot vērā jūrnieku nodarbinātības specifiku, lielākā daļa no nodarbinātajiem jūrniekiem, kuri sertificēti darbam uz tirdzniecības flotes kuģiem, stādā uz kuģiem, kas reģistrēti citās valstīs. Izvērtējot jūrnieku sertificēšanas datu bāzē esošo informāciju, var pieņemt, ka no jūrniekiem, kuri sertificēti darbam uz tirdzniecības flotes kuģiem, aptuveni 4% ir nodarbināti uz Latvijas karoga kuģiem, 42% uz citu ES un ekonomiskās zonas dalībvalstu kuģiem, bet 54% uz trešo valstu karoga kuģiem.

Turpmāk netiks reglamentēta hidrogrāfa specialitāte, jo jomu reglamentē “Jūrlietu pārvaldes un jūras drošības likuma” VII nodaļā “Hidrogrāfija” noteiktās prasības hidrogrāfijas mērījumiem un navigācijas karšu sastādīšanai u.tml.

Citas izmaiņas netiek plānotas.

Autotransporta un dzelzceļa transporta jomā izmaiņas netiek plānotas, un prasības tajās atbilst ES direktīvām un regulām, kā arī valsts ekonomiskās un sociālās attīstības vajadzībām.

Par profesijām bīstamo kravu pārvadājumu organizēšanā pa autoceļiem un dzelzceļiem

Paaugstinātas vai samazinātas prasības pēdējo 10 gadu laikā attiecībā uz profesijas reglamentāciju nav ieviestas, jo prasības nosaka Eiropas Parlamenta un Padomes 2008. gada 24. septembra Direktīva 2008/68/EK par bīstamo kravu iekšzemes pārvadājumiem. Bīstamo kravu pārvadājumu drošības konsultantu/ padomnieku apmācības pasniedzēja profesija turpmāk netiks reglamentēta, jo tā zaudējusi aktualitāti.

Dzelzceļa transports

2007. gada 23. oktobrī EK ir pieņēmusi Eiropas Parlamenta un Padomes Direktīvu 2007/59/EK par to vilcienu vadītāju sertifikāciju, kuri vada lokomotīves un vilcienus Kopienas dzelzceļu sistēmā. Direktīvā ir noteiktas obligātās prasības par vispārējo un profesionālo izglītību un kvalifikāciju, kā arī sertifikāciju. Attiecīgās profesionālās kvalifikācijas, vilces līdzekļa vadīšanas apliecības un saskaņotā papildu sertifikāta iegūšana ir obligāts priekšnosacījums tam, lai veiktu profesionālo darbību vilces līdzekļa vadītāja (mašīnista) profesijā, un līdz ar to šī profesija ir reglamentējamā.

Savukārt prasības par attiecīgās profesionālās kvalifikācijas iegūšanu un sertifikācijas kārtību vilces līdzekļa vadītāja (mašīnista) instruktora un vilces līdzekļa vadītāja (mašīnista) palīga profesijām ir noteiktas 2006. gada 28. marta Ministru kabineta noteikumos Nr.236 “Noteikumi par vilces līdzekļa vadītāja (mašīnista) instruktora un vilces līdzekļa vadītāja (mašīnista) palīga kvalifikācijas prasībām un sertifikācijas kārtību”.

Civilās aviācijas jomā ir spēkā vairāki starptautiski saistoši tiesību akti – Konvencija par starptautisko civilo aviāciju, kā arī EK un ES regulas, kuru uzraudzību veic Eiropas Aviācijas drošības aģentūra (EASA) vai Latvijas Civilās aviācijas aģentūra. Visas kvalifikācijas prasības nosaka ES tiesību akti. Pēdējo 10 gadu laikā ir samazinājušās kvalifikācijas prasības gaisa kuģu tehniskās apkopes speciālistiem, kas apkalpo vispārējās aviācijas gaisa kuģus (kas nav komercaviācijas gaisa kuģi), ņemot vērā, ka tie rada mazāku iespējamo apdraudējumu un no tā izrietošās sekas.

Izmaiņas netiek plānotas.

**6. Mazumtirdzniecība un vairumtirdzniecība**

Šajā nozarē reglamentēto profesiju Latvijā nav.

**7. Izglītība**

Reglamentētās profesija:

pedagogs (5 specialitātes).

Galvenie mērķi profesijas reglamentācijai: sabiedrības, īpaši bērnu, veselība un drošība, pakalpojumu kvalitāte.

Ministru kabineta 2011. gada 10. maija noteikumi Nr.354 „Noteikumi par pedagogu profesiju un amatu sarakstu” nosaka pavisam 51 amatu pedagoga profesijā, tomēr tikai daļa no tiem ir reglamentētas profesijas, proti - ir pirmsskolas, vispārējās pamata, vispārējās vidējās, vidējās profesionālās, speciālās izglītības skolotāju specialitātes.

Pēdējo 10 gadu laikā Izglītības un zinātnes ministrijā ir veikts daudz pasākumu, lai veicinātu pedagogu darba kvalitāti, ieviešot pedagogu motivācijas, atalgojuma un profesionālās darbības novērtēšanas ilgtermiņa programmu. Izmantoti ir gan valsts budžeta, gan ES struktūrfondu līdzekļi, pilnveidots tiesiskais regulējums, bet darbs turpinās, jo šobrīd spēkā esošie normatīvie akti ir fragmentēti, grūti pārskatāmi un savstarpēji savietojami. Deklarācija par Māra Kučinska vadītā Ministru kabineta iecerēto darbību[[10]](#footnote-10) nosaka prioritāros uzdevumus, kas saistīti pedagogu profesionālās kvalifikācijas, kā arī atalgojuma līmeņa paaugstināšanu un kuru īstenošanai tiesiskais ietvars šobrīd tiek intensīvi diskutēts starp politikas veidotājiem un sociālajiem partneriem. Viens no tuvākā laika uzdevumiem ir izstrādāt jaunu profesijas standartu skolotāja profesijai, kā arī precizēt pedagogu profesiju un amatu sarakstu, izglītības un kvalifikācijas atbilstību, kā arī aktualizēt skolotāju profesionālajai kompetencei izvirzītās prasības, tādējādi sakārtojot normatīvo regulējumu pedagoga profesijas kontekstā.

**8. Izklaide.**

Izklaides jomā Latvijā nav reglamentēto profesiju.

**9. Veselības aprūpe un sociālie pakalpojumi.**

Reglamentētās profesijas:

1) ārsts (49 pamatspecialitātes, 16 apakšspecialitātes, 22 papildspecialitātes);

2) zobārsts (1 pamatspecialitāte, 5 apakšspecialitātes);

3) māsa (medicīnas māsa) (7 pamatspecialitātes, 6 papildspecialitātes);

4) ārsta palīgs (feldšeris) (2 pamatspecialitātes);

Funkcionālie speciālisti:

5) fizioterapeits;

6) ergoterapeits;

7) reitterapeits;

8) tehniskais ortopēds;

9) audiologopēds;

10) uztura speciālists;

11) mākslas terapeits;

Funkcionālā speciālista asistents:

12) fizioterapeita asistents;

13) ergoterapeita asistents;

14) vecmāte;

15) militārais paramediķis;

16) masieris;

17) farmaceits;

18) farmaceita sistents;

19) biomedicīnas laborants;

20) zobu tehniķis;

21) zobu higiēnists;

22) optometrists;

23) reitterapeita asistents;

24) kosmētiķis;

25) zobārsta asistents;

26) māsas palīgs;

27) zobārstniecības māsa;

28) radiologa asistents;

29) podologs;

30) radiogrāfers;

31) skaistumkopšanas speciālists kosmetoloģijā.

Galvenie mērķi profesijas reglamentācijai: sabiedrības veselība un pakalpojuma kvalitāte.

Latvijā ārsta, zobārsta, māsas, vecmātes un citas veselības aprūpes profesijas ir reglamentētas, tāpat kā visās ES un citās pasaules attīstītajās valstīs. Ar veselības aprūpi saistīto profesionālo darbību nosaka Ārstniecības likums, Farmācijas likums un uz to pamata izdotie tiesību akti. Veselības aprūpes speciālistu profesionālās darbības nosacījumu izstrādē un kontrolē praksē ļoti nozīmīga loma ir profesionālajām asociācijām, piemēram, Latvijas Ārstu biedrībai, Latvijas Māsu asociācijai, Latvijas Ārstniecības personu profesionālo organizāciju savienībai, Latvijas Farmaceitu biedrībai, medicīniskās izglītības institūcijām, kas ne tikai bieži vien ir ne tikai sertificējošās institūcijas, bet arī iniciē izmaiņas tiesību aktos.

Veselības aprūpes nozarē reglamentēto profesiju un specialitāšu skaits ir liels. Ārstniecības personu profesijas un attiecīgi to specialitātes nosaka Ministru kabineta 2016. gada 24. maija noteikumi Nr.317 „Ārstniecības personu un ārstniecības atbalsta personu reģistra izveides, papildināšanas un uzturēšanas kārtība”, pēdējās izmaiņas medicīnas specialitāšu iedalījumā veiktas 2016. gada maijā, izdarot grozījumus vairākos tiesību aktos, tajā skaitā, Ministru kabineta 2016. gada 24. maijā noteikumos Nr. 315 „Grozījumi Ministru kabineta 2009. gada 24. marta noteikumos Nr. 268 „[Noteikumi par ārstniecības personu un studējošo, kuri apgūst pirmā vai otrā līmeņa profesionālās augstākās medicīniskās izglītības programmas, kompetenci ārstniecībā un šo personu teorētisko un praktisko zināšanu apjomu](http://likumi.lv/ta/id/190610-noteikumi-par-arstniecibas-personu-un-studejoso-kuri-apgust-pirma-vai-otra-limena-profesionalas-augstakas-mediciniskas-izglitib...)”” (turpmāk – noteikumu Nr.268 grozījumi). Noteikumu Nr.268 grozījumi nosaka arī rezidentūras studiju ilgumu, daudzos gadījumos pagarinot Ministru kabineta 2009. gada 24. marta noteikumos Nr. 268 „[Noteikumi par ārstniecības personu un studējošo, kuri apgūst pirmā vai otrā līmeņa profesionālās augstākās medicīniskās izglītības programmas, kompetenci ārstniecībā un šo personu teorētisko un praktisko zināšanu apjomu](http://likumi.lv/ta/id/190610-noteikumi-par-arstniecibas-personu-un-studejoso-kuri-apgust-pirma-vai-otra-limena-profesionalas-augstakas-mediciniskas-izglitib...)” (turpmāk – noteikumi Nr.268 pirms grozījumiem) līdz šim noteikto studiju ilgumu. Izmaiņas attiecas ne tikai uz rezidentūras studiju ilgumu, bet arī specialitāšu klasifikāciju. Pie būtiskākajām izmaiņām pieder noteiktā pāreja uz vienotu 5 gadu pamatspecialitāšu sistēmu ar interno medicīnu saistītām specialitātēm (13 specialitātes) – proti, lai uzlabotu ārstu iespējas apgūt arī internista specialitāti, jo internista specialitāte ir pieprasīta Latvijas reģionos (piemēram, 2015. gadā bija nepieciešami 28 internisti). Internā medicīnā radniecīgās specialitātēs 1. un 2.studiju gadā rezidentūras apmācība tiks veikta atbilstoši vienotai izglītības programmai internajā medicīnā. Līdz ar to visas ar interno medicīnu saistītās specialitātes ir noteiktas kā pamatspecialitātes. Raksturīgi, ka Latvijā daudzās specialitātēs studiju ilgums ir lielāks par direktīvā noteikto minimālo studiju ilgumu. Tas ir lielāks par konkrētas specialitātes studiju ilgumu arī kaimiņvalstīs Lietuvā un Igaunijā, kur rezidentūras studiju ilgums daudz biežāk atbilst direktīvā noteiktajam minimālajam studiju ilgumam specialitātē (skat. 1.tabulu). Ārsta pamatapmācības ilgums Latvijā ir 6 gadi, direktīva nosaka, ka ārsta pamatapmācības ir ilgums vismaz ir 5 gadi un 5500 stundas praktiskās un teorētiskās apmācības. Kopumā ir jāsecina, ka jauno ārstu sagatavošanas process daudzās specialitātēs kļuvis vēl ilgāks (11 gadi 8 gadu vietā, ko pieļauj direktīva), līdz ar to arī finanšu ietilpīgāks.

*1.tabula.* Rezidentūras studiju ilgums Latvijā, salīdzinot ar direktīvā noteikto minimālo studiju ilgumu

|  |  |  |  |  |
| --- | --- | --- | --- | --- |
| *Specialitāte*  *(piemēru veidā)* | *Direktīvā noteiktais minimālais studiju ilgums gados* | *Rezidentūras ilgums Latvijā gados* | | *Rezidentūras studiju ilgums gados Lietuvā (LT) un Igaunijā (EE)[[11]](#footnote-11)* |
| *Noteikumi Nr. 268 pirms grozījumiem* | *Noteikumu Nr.268 grozījumi* |
| Neiroķirurgs | 5 | 6 | 6 |  |
| Ginekologs, dzemdību speciālists | 4 | 5 | 5 |  |
| Hematologs | 3 | 3 | 5 | EE 4  LT 4 |
| Anesteziologs, reanimatologs | 3 | 5 | 5 | EE 4  LT 4 |
| Oftalmologs | 3 | 4 | 4 | EE 3  LT 3 |
| Otolaringologs | 3 | 4 | 4 |  |
| Infektologs | 4 | 4 | 5 | EE 4  LT 4 |
| Medicīnas ģenētiķis | 4 | 5 | 5 | LT 4 |
| Geriatrs | 4 | 4 | 5 | LT 4 |
| Kardiologs | 4 | 4 | 5 | EE 4  LT 4 |
| Arodveselības un arodslimību ārsts | 4 | 4 | 5 |  |
| Reimatologs | 4 | 3+3[[12]](#footnote-12) | 5 | EE 4  LT 4 |
| Pneimonologs | 4 | 2+3(skat. zemsvītras piezīmi nr.12) | 5 |  |
| Endokrinologs | 3 | 3+3 (skat. zemsvītras piezīmi nr.12) | 5 | EE 4  LT 4  Polija 3 |
| Nefrologs | 4 | 2+3 (skat. zemsvītras piezīmi nr.12) | 5 |  |
| Gastroenterologs | 4 | 3+3 (skat. zemsvītras piezīmi nr.12) | 5 | EE 4  LT 4 |

Ārstu, zobārstu un māsu sertifikācija Latvijā uzsākta 1997.gadā un laika periodā no 1997. gada 31. decembra līdz 2000. gada 28. jūnijam sertifikācijas kārtību noteica Ministru kabineta 1997. gada 23. decembra noteikumi Nr. 431 „Ārstniecības personu sertifikācijas kārtība”, tomēr tikai ar Ministru kabineta 2013. gada 18. decembra noteikumiem Nr.943 „Ārstniecības personu sertifikācijas kārtība” ir noteikta sertifikācijas un resertifikācijas kārtība, tālākizglītības pienākumi, kā arī sertifikācijas process un iesaistīto institūciju un personu tiesības un atbildība. Latvijas Māsu asociācija norāda uz to, ka būtu nepieciešams precizēt ārstniecības personu sertifikācijas prasības, īpaši attiecībā uz māsām, kas profesionālo kvalifikāciju ieguvušas pirms termiņa, kad noteikta augstākās izglītības prasības profesionālās darbības veikšanai māsas profesijā, kā arī būtu nepieciešams precizēt prasības sertifikāta atjaunošanai personām, kas to zaudējušas pārtraukuma savā profesionālajā darbībā dēļ. Veselības ministrija sadarbībā ar Latvijas Māsu asociāciju, kā arī izglītības iestādēm veic sertificējamo specialitāšu māsu profesijā izdalīšanas pamatojuma izvērtēšanu, kā arī aktualizē atsevišķu specialitāšu profesionālās kompetences aprakstus, tomēr, ņemot vērā, ka ārstniecības personu resertifikācijas procesa mērķis un būtība ir ārstniecības personas profesionālās kvalifikācijas uzturēšanas un pilnveidošanas novērtēšana, lai nodrošinātu kvalitātes prasības attiecībā uz personu aprūpi, lēmumus par iespējamām izmaiņām var pieņemt tikai pēc plašas un vispusīgas izvērtēšanas un ieinteresēto pušu diskusijas. Gan direktīva, gan Latvijā spēkā esošie tiesību akti nosaka obligātu ārstniecības personu tālākizglītību, kas ir arī ārstniecības personu pakalpojumu saņēmēju – pacientu interesēs, tomēr tās īstenošana visbiežāk ir jāapmaksā pašiem profesionāļiem. Latvijas Veselības un sociālās aprūpes darbinieku arodbiedrības (LVSADA) 2016. gada aptaujas datiem, no 1538 ārstniecības personām 86% uzskatīja, ka samaksa par resertifikāciju ur neadekvāti augsta; savukārt 79% uzskatīja, ka resertifikācijas pašreizējā prasības ir nepamatoti apgrūtinošas. Latvijas Ārstu biedrība kā sertifikācijas institūcija ārsta un zobārsta profesijās pauž viedokli, ka ilgstošs valsts finansiāla atbalsta trūkums var mazināt profesionāļu motivāciju un ieinteresētību profesionālās kompetences paaugstināšanā. Šādu secinājumu var attiecināt arī uz citām veselības aprūpes profesijām un tā būtu nevēlama tendence.

Ārstniecības personas ir profesionālā grupa, kas ir viena no aktīvāk iesaistītajām starptautiskā darba tirgus mobilitātē[[13]](#footnote-13) un atzīst savu profesionālo kvalifikāciju ārvalstīs. Laika posmā kopš 2000.gada profesionālo kvalifikāciju ES un Eiropas Ekonomikas zonas valstīs ir atzinuši 605 ārsti, 506 māsas[[14]](#footnote-14). Precīzu datu par to, cik ārstniecības personas no Latvijas strādā savā profesijā ārvalstīs nav, tomēr netieši par to var liecināt pieprasīto izziņu skaits par profesionālo kvalifikāciju, kas iegūta Latvijā. 2015. gadā Latvijas Ārstu biedrība izdevusi 205 šādas izziņas, no kurām 178 bija pirmreizējās izziņas un 27 – atkārtoti pieprasītās izziņas.

Farmaceita profesijā profesionālās asociācijas „Latvijas Farmaceitu biedrība” koordinācijā tiek veikts mērķtiecīgs darbs farmaceita profesijas aktuālākai, precīzākai un labāk funkcionējošai vietai visā veselības aprūpes un valsts sociālās un ekonomiskās attīstības sistēmā. Farmaceitu profesionālā darbība kļūst arvien sarežģītāka sakarā ar pieaugošo novecošanos, jo klientu vidū lielāks īpatsvars ir gados vecāku cilvēku, kuriem jālieto vairāk zāļu un dažādās kombinācijās, līdz ar to pieaug prasības farmaceitu profesionālajai kvalifikācijai. Farmaceita profesijas standarts izstrādāts jau 2006. gadā, bet 2013. gadā tika apstiprināts Klīniskā farmaceita profesijas standarts un 2014. gadā - Rūpnieciskā farmaceita profesijas standarts. Lai nodrošinātu farmaceitu tālākizglītību, Latvijas Farmaceitu biedrība īsteno 2012. gadā apstiprināto „Koncepciju par farmaceitu un farmaceitu asistentu tālākizglītību”. 2013. gadā Farmaceitu kongress pieņēma aktualizētu Ētikas kodeksu. 2014.gadā ir veikti grozījumi Ministru kabineta 2010.gada 23.marta noteikumos Nr. 290 „Farmaceitu profesionālās kvalifikācijas sertifikātu izsniegšanas, pārreģistrēšanas un anulēšanas kārtība”, pagarinot farmaceita profesionālās kvalifikācijas sertifikāta derīgumu no 3 uz 5 gadiem, tādējādi mazinot administratīvo slogu profesionāļiem un arī iesaistītajām iestādēm. Šobrīd normatīvie akti paredz obligātu sertifikāciju tikai tiem farmaceitiem, kuri ir aptieku vadītāji, tomēr Latvijas Farmaceitu biedrība uzskata, ka sertificējamo personu loks būtu jāattiecina uz visiem farmaceitiem. Tuvākajā laikā aktuāla ir farmaceita asistenta profesionālās darbības un atbildības loka precizēšana, jo šobrīd ir nepietiekami skaidri nošķirtas farmaceitu un farmaceitu asistentu profesijas.

Līdz ar izglītību, arī medicīnas nozares kompleksas reformas ir Deklarācijā par Māra Kučinska vadītā Ministru kabineta iecerēto darbību[[15]](#footnote-15) izvirzītas starp prioritārajiem uzdevumiem, kas ietvers sevī arī medicīnas darbinieku atalgojuma veidošanās principu izmaiņas.

Atsevišķu profesiju profesionālās darbības apraksti tiek izvērtēti pastāvīgi, piemēram, pašlaik tiek izstrādāts jauns optometrista profesijas standarts.

**10. Sakaru pakalpojumi, izņemot transportu.**

Šajā nozarē reglamentēto profesiju Latvijā nav.

**11. Tūrisms.**

Šajā nozarē reglamentēto profesiju Latvijā nav.

**12. Citi pakalpojumi un darbība.**

**12.1. Juridiskie pakalpojumi**

Reglamentētās profesijas:

1) zvērināts advokāts;

2) zvērināta advokāta palīgs.

Galvenie mērķi profesijas reglamentācijai: klienta godprātīga interešu pārstāvība un aizstāvība, pakalpojuma kvalitāte, lai nodrošinātu Latvijas Republikas Satversmes 92.pantā nostiprinātās tiesības ikvienai personai aizstāvēt savas tiesības un likumiskās intereses un to, ka ikvienam ir tiesības uz advokāta palīdzību.

Zvērināta advokāta un zvērināta advokāta palīga darbība notiek saskaņā ar Advokatūras likumu, likumā iekļautas arī tiesību normas, kas izriet no 1977. gada 22. marta Padomes direktīvas par pasākumiem, kas palīdz advokātiem sekmīgi īstenot brīvību sniegt pakalpojumus (77/249/EEK) un 1998. gada 16. februāra Eiropas Parlamenta un Padomes direktīvas par pasākumiem, lai atvieglotu advokāta profesijas pastāvīgu praktizēšanu dalībvalstī, kas nav tā dalībvalsts, kurā iegūta kvalifikācija (98/5/EK).

Saskaņā ar Advokatūras likuma 130. - 134.pantu, ja ES dalībvalsts advokāts apliecina valsts valodas prasmi un zināšanas Latvijas tiesībās un Latvijas Zvērinātu advokātu padome (turpmāk – Padome), kas ir Latvijas Zvērinātu advokātu kolēģijas pārvaldes, uzraudzības un izpildu institūcija, atzīst ES dalībvalsts advokāta profesionālo kvalifikāciju par atbilstošu pastāvīgai darbībai, viņam ir tādas pašas tiesības uz profesionālo darbību un pienākumi kā Latvijas advokātam. Ja ES dalībvalsts advokāts Latvijā vismaz trīs gadus nepārtraukti ir veicis profesionālo darbību ar savas mītnes valsts profesijas nosaukumu un, ja viņš Padomei apliecina nepieciešamās zināšanas un iegūto praksi Latvijas tiesību jomā, viņam izsniedz profesionālās kvalifikācijas atzīšanas apliecību, tāpat piešķir tiesības piedalīties kā aizstāvim kriminālprocesos.

Ja ES dalībvalsts advokāts vismaz trīs gadus Latvijā nav darbojies ar savas mītnes valsts profesijas nosaukumu, viņš Padomei iesniedz iesniegumu un mītnes valstī atzītus profesionālās kvalifikācijas un tiesību pierādījumus. Padome atbilstoši likumam “Par reglamentētajām profesijām un profesionālās kvalifikācijas atzīšanu” organizē profesionālās kvalifikācijas atbilstības eksāmenu. Pēc šā eksāmena sekmīgas nokārtošanas advokātam izsniedz profesionālās kvalifikācijas atzīšanas apliecību.

2011. gada 1. janvārī ir stājušies spēkā grozījumi Advokatūras likumā, saskaņā ar kuriem noteiktas paaugstinātas prasības uzņemšanai advokātu un advokātu palīgu skaitā.

Ar tieslietu ministra 2015.gada februāra rīkojumu Nr.1-1/54 tika izveidota darba grupa advokatūras institūta darbības kvalitātes pilnveidei, lai risinātu ar advokatūras institūta darbību un attīstību saistītus jautājumus un celtu advokatūras institūta kvalitāti. Darba grupā piedalījās vairāki eksperti – Padomes pārstāvji, tiesneši, Tieslietu ministrijas pārstāvji, Valsts ieņēmuma dienesta pārstāvji, Ģenerālprokuratūras pārstāvji. Darba grupa atzina, ka ir nepieciešami vairāki grozījumi Advokatūras likumā, ar kuriem tiktu noregulēts advokātu biroja tiesiskais statuss, precizētas un paaugstinātas kvalifikācijas un izglītības prasības advokātu amata pretendentiem, pilnveidots eksāmens advokātu pretendentiem (pārskatot advokātu eksāmena saturu un vērtēšanas sistēmu), Advokatūras likumā paredzama atbildība par advokātu regulārās kvalifikācijas celšanas prasību neievērošanu, kā arī ieviešama obligātā profesionālā apdrošināšana.

**12.2. Sporta joma.**

Reglamentētā profesija:

Sporta speciālists (2 specialitātes: treneris, instruktors).

Galvenie mērķi profesijas reglamentācijai: sabiedrības veselība, drošība un pakalpojuma kvalitāte.

Sporta speciālistu profesionālo darbību nosaka Sporta likums un uz tā pamata izdotie tiesību akti, tajā skaitā, sporta speciālistu sertifikācijas kārtību nosaka Ministru kabineta 2010. gada 26. janvāra noteikumi Nr.77 „Noteikumi par sporta speciālistu sertifikācijas kārtību un sporta speciālistam noteiktajām prasībām” (turpmāk – noteikumi Nr.77). Personām, kuras īsteno profesionālas ievirzes sporta izglītības programmas, vadot sporta treniņus (nodarbības), vai veic izglītojošo vai metodisko darbu sporta jomā, kā arī personām, kuras sniedz atbalstu tiem, kas apmeklē sporta treniņus (nodarbības) vai apgūst profesionālās ievirzes sporta izglītības programmu, nepieciešams attiecīgā sporta veida speciālista profesionālās kvalifikācijas sertifikāts (turpmāk – sporta speciālista sertifikāts). Noteikumi Nr. 77 paredz trīs kategoriju sertifikātus. Sertifikāciju un sertifikāta atkārtotu izsniegšanu bez sertifikācijas eksāmena kārtošanas biedrības “Latvijas Sporta federāciju padome” vārdā veic Sporta speciālistu sertifikācijas komisija.

Sporta speciālistu atbilstošas profesionālās kvalifikācijas kontrolei mūsdienu postindustriālajā sabiedrībā ir pieaugoša nozīme. Sporta politikas pamatnostādnēs 2014.−2020.gadam[[16]](#footnote-16) definētais sporta politikas mērķis ir palielināt to Latvijas iedzīvotāju īpatsvaru, kas vismaz 1-2 reizes nedēļā nodarbojas ar fiziskām vai sportiskām aktivitātēm. Līdz ar to, palielinoties visu sabiedrības pārstāvju, ne tikai profesionālu sportistu, iesaistīšanās sporta aktivitātēs, ir jānodrošina to kvalificēta vadība, lai šīs aktivitātes nenodarītu ļaunumu veselībai, bet kalpotu tās uzlabošanai.

Praksē nereti komerciālajos sporta klubos dažādas sporta nodarbības vada personas bez sertifikātiem; šis jautājums ir raisījis diskusijas sabiedriskajos mēdijos[[17]](#footnote-17), jo šo personu nodarbināšana nereti ir darba devēju atbildība, bet kontrole un sodu piemērošana ir reta. Tādēļ sertificēto sporta speciālistu skaits (3401) neatbilst jomā faktiski strādājošo skaitam.

Šobrīd notiek diskusijas starp Izglītības un zinātnes ministrijas sporta politikas veidotājiem un sporta nozares profesionālajām organizācijām (federācijām), precizējot kvalifikācijas prasības noteiktu kategoriju sporta speciālistiem atkarībā no viņu profesionālās darbības rakstura un atbildības pakāpes. Turpinās sporta speciālistu profesionālās darbības reglamentācijas un kontroles sistēmas pilnveidošana, precizējot un padarot pārskatāmāku normatīvajos aktos noteikto kārtību.

**12.3. Detektīvdarbības un apsardzes darbības, kā arī civilām vajadzībām paredzēto sprāgstvielu un pirotehnisko izstrādājumu aprites joma**

Reglamentētās profesijas

1) pirotehniķis;

2) spridzināšanas darbu vadītājs;

30 spridzinātājs;

4) apsardzes darbinieks;

5) detektīvs.

Galvenie mērķi profesiju reglamentācijai: sabiedrības drošība un pakalpojuma kvalitāte.

Šo jomu profesionālo darbību nosaka attiecīgo nozaru likumi, piemēram, Apsardzes darbības likums, [Pirotehnisko izstrādājumu aprites likums](http://likumi.lv/ta/id/219419-pirotehnisko-izstradajumu-aprites-likums) un uz to pamata izdotie tiesību akti. Sertifikāciju un profesionālās darbības uzraudzību veic Valsts policija. Apsardzes un detektīvu profesijās sertifikātu derīguma termiņš ir 5 gadi, citās tie ir neterminēti. Apsardzes un detektīvu profesijās reglamentāciju nosaka nacionālie normatīvie akti, savukārt pirotehniķa, spridzinātāja un spridzināšanas darbu vadītāja sertifikācija izriet no ES direktīvu prasībām (ir piemērojama personām ar speciālām zināšanām).

Šobrīd, iesaistoties Valsts policijai un profesionālajām asociācijām, tiek apspriests speciālo apmācības programmu saturs un ilgums apsardzes darbinieka profesijā, kā arī tālākizglītības un resertifikācijas prasības.

**12.4. Sugu un biotopu aizsardzības joma**

Reglamentētā profesija:

sugu un biotopu aizsardzības jomas eksperts.

Galvenie mērķi profesiju reglamentācijai: vides aizsardzība, pakalpojuma kvalitāte, ilgtspējīgas attīstības nodrošināšana.

Saskaņā ar [Ministru kabineta 2010. gada 16. marta noteikumiem Nr.267 „Sugu un biotopu aizsardzības jomas ekspertu sertificēšanas un darbības uzraudzības kārtība”](http://www.likumi.lv/doc.php?id=207284) (turpmāk – noteikumi nr.267) aizsardzības pārvalde veic sugu un biotopu aizsardzības jomas ekspertu sertificēšanu un sertifikātu izsniedz atbilstoši personas profesionālajai pieredzei un profesionālajām zināšanām par noteiktu sugu grupu, sugu vai biotopu grupu - zīdītājiem, putniem, abiniekiem un rāpuļiem, bezmugurkaulniekiem, vaskulārajiem augiem, sūnām, aļģēm, ķērpjiem, sēnēm, zivīm, mežiem un virsājiem, purviem, zālājiem, stāvošiem saldūdeņiem, tekošiem saldūdeņiem, jūras piekrasti, iesāļūdeņiem, alām, atsegumiem un kritenēm (sugu un biotopu ekoloģija, sugu un biotopu apsaimniekošanas un aizsardzības prasības, dabas aizsardzības un vides aizsardzības normatīvo aktu prasības). Ekspertu sertificēšana ir uzsākta tikai sākot no 2010. gada, esošajā laika periodā sertificēšanas sistēma sevi pilnībā nav attaisnojusi, tāpēc plānots strādāt pie Ministru kabineta noteikumu Nr. 267 grozījumiem, lai pilnveidotu sertificēto ekspertu uzraudzības kārtību.

Šobrīd darbojas Dabas aizsardzības pārvaldes vadīta darba grupa, sadarbībā ar dabas aizsardzībā iesaistītajām nevalstiskajām organizācijām izvērtē esošo Ministru kabineta noteikumu efektivitāti un gatavo priekšlikumus normatīvā regulējuma uzlabojumiem, jo esošā likumdošana nenodrošina pietiekošu sertificēto ekspertu uzraudzību un iespējas Dabas aizsardzības pārvaldei kā uzraugošajai iestādei savlaicīgi reaģēt uz nekvalitatīviem atzinumiem.

**IV. Secinājumi un plāns turpmākai rīcībai**

**1. Profesiju reglamentācijas apjoms Latvijā**

Šī informatīvā ziņojuma I. nodaļā ir izteikts apgalvojums, ka reglamentēto profesiju skaits Latvijā ir atbilstošs aktuālajām valsts ekonomiskās un sociālās attīstības vajadzībām. Tomēr reglamentēto profesiju skaits ir viens no lielākajiem starp ES un Eiropas Ekonomikas zonas valstīm (skat.1.attēlu), ja uzskaitītas tiek arī specialitātes un apakšspecialitātes, kas būtu korekts un salīdzināms rādītājs, jo arī citas valstis reglamentēto profesiju skaitā ir iekļāvušas profesijas, kas Latvijā tiek klasificētas kā specialitātes. Valstu pieejas profesiju reglamentācijas noteikšanā ir individuālas un daudzos gadījumos tās profesiju grupas, kurās profesionālās kvalifikācijas atzīšanā ir spēkā šo nozaru starptautiski pieņemtās prasības, nevis direktīva, piemēram, civilā aviācija, jūrniecība, netiek iekļautas reglamentējamo profesiju sarakstos. Par dažādās profesijās un specialitātēs izdoto sertifikātu skaitu precīzi dati ir tikai daļēji pieejami, bet atsevišķās reglamentētajās profesijās, piemēram, veselības aprūpes vai mērniecības jomā visu sertificēto personu saraksti ir publiski pieejamos reģistros (skat.1.pielikumu).

Latvijā kopumā profesiju reglamentācijas prasības ir augstas, piemēram, attiecībā uz speciālistu tālākizglītību, kas ir noteikta kā obligāta normatīvajos aktos gandrīz visās reglamentētajās profesijās un tiek izvērtēta resertifikācijas procesā, daudzās Eiropas valstīs tikai pašlaik tiek noteiktas šādas prasības, kuras īpaši noteiktas grozījumu direktīvas 1.panta 17) punktā attiecībā uz direktīvas 22.panta b) punktu.

Tomēr Latvijā ir vairākas profesijas, kurās piekļuvei profesionālās darbības veikšanai prasības ir augstākas, nekā to prasa direktīva:

1. Ārstu pamatizglītības iegūšana, kuras ilgums Latvijā ir noteikts 6 gadi, bet direktīvā noteiktais minimālais pamatapmācības ilgums ārsta profesijā – 5.
2. Vairākās specialitātēs ārsta profesijā, kurās apmācības ilgums rezidentūrā Latvijā ir par 1 vai 2 gadiem ilgāks nekā minimālais mācību ilgums. (skatīt šī ziņojuma II.nodaļas 9.punktu).
3. Arhitekta profesijā direktīva prasa 2 gadu ilgu profesionālo praksi pēc studijām, Latvijā – 3 gadus.

Šāda situācija ilgtermiņā var vājināt Latvijas augstākās izglītības konkurētspēju, ja citās valstīs līdzvērtīgu kvalifikāciju varēs iegūt īsākā laikā. Latvijā ir jāatzīst direktīvas prasībām atbilstoša iegūtā profesionālā kvalifikācija, un var rasties situācija, kad priekšrocības ir citās valstīs profesionālo kvalifikāciju ieguvušajiem. Jāņem vērā, ka kopējā tendence augstākās izglītības attīstībā mūsdienās ir tieksme īsināt studiju ilgumu, padarot tās intensīvākas, finanšu efektīvākas.

1.attēls. **Reglamentēto profesiju un specialitāšu skaits Eiropas Ekonomikas zonas valstīs, 2016.** (Avots: Eiropas Komisijas Reglamentēto profesiju datu bāze, pieejama <https://webgate.ec.europa.eu/regprof/index.cfm?fuseaction=regProf.listCountry>)

**2. Pēdējo piecu gadu laikā veiktās izmaiņas profesiju reglamentācijā**

Pēdējos gados veiktās profesionālās darbības reglamentācijas izmaiņas ir orientētas pārsvarā uz profesionālās darbības precizēšanu, izstrādājot profesiju standartus vai pārskatot profesionālās darbības tvērumu, profesionālās kvalifikācijas prasību noteikšanu (visbiežāk – paaugstināšanu), ārstniecības profesijās ir izveidotas jaunas reglamentētās profesijas (masieri, mākslas terapeiti), kā arī izdalītas jaunas specialitātes. Būtiskas izmaiņas ir notikušas būvniecības jomā, izveidojot un ieviešot pilnīgi jaunu regulējumu un institucionālo struktūru būvspeciālistu sertificēšanā.

No reglamentēto profesiju saraksta izslēgtas:

- bīstamo kravu pārvadājumu drošības konsultantu/ padomnieku apmācības pasniedzēja profesija;

- hidrogrāfa profesija.

Ar 2015. gada 12. novembra grozījumiem likumā “Par reglamentētajām profesijām un profesionālās kvalifikācijas atzīšanu”” tika izslēgtas šādas reglamentētās profesionālās darbības autotransporta jomā:

1) starptautisko kravu autopārvadājumu operāciju vadīšana;

2) starptautisko pasažieru autopārvadājumu operāciju vadīšana;

3) iekšzemes kravu autopārvadājumu operāciju vadīšana;

4) iekšzemes pasažieru autopārvadājumu operāciju vadīšana.

Tas tika veikts, pamatojoties uz to, ka autotransporta jomā ir mainījies tiesiskais regulējums un Padomes 1996. gada 29. aprīļa Direktīva 96/26/EK par atļaušanu kravu autopārvadātājiem un pasažieru autopārvadātājiem veikt profesionālo darbību un par diplomu, sertifikātu un citu kvalifikāciju apliecinošo dokumentu savstarpēju atzīšanu tika atcelta, pieņemot Eiropas Parlamenta un Padomes 2009. gada 21. oktobra Regulu (EK) Nr.1071/2009, ar ko nosaka kopīgus noteikumus par autopārvadātāja profesionālās darbības veikšanas nosacījumiem (turpmāk – Regula Nr.1071/2009). Kopš 2011. gada 4. decembra autopārvadātāja profesionālās darbības veikšanas nosacījumiem ir piemērojamas Regulas Nr. 1071/2009 normas, kuras nosaka nepieciešamo zināšanu apjomu pārvadājumu vadītājam, eksaminēšanas kārtību, kā arī profesionālās kompetences sertifikāta kravas un pasažieru autopārvadājumiem savstarpējās atzīšanas kārtību. Ministru kabinets 2012. gada 21. februārī pieņēma noteikumus Nr.121 „Kārtība, kādā izsniedz, uz laiku aptur vai anulē speciālās atļaujas (licences) un licences kartītes komercpārvadājumu veikšanai ar autotransportu un izsniedz autopārvadājumu vadītāja profesionālās kompetences sertifikātus”, kas nosaka Satiksmes ministrijas un VSIA „Autotransporta direkcija” kompetenci šajā jomā.

Pēdējos gados būtiskākie pasākumi veikti saistībā ar grozījumu direktīvas pārņemšanu attiecībā uz profesionālās kvalifikācijas atzīšanu: izdarīti grozījumi reglamentēto profesiju likumā, Akadēmiskais informācijas centrs uzsācis Eiropas profesionālās kartes pieteikumu pieņemšanu un apstrādi, iedibināta atbildīgo institūciju sadarbība brīdinājuma mehānisma funkcionēšanas nodrošināšanai, veikti grozījumi virknē normatīvo aktu.

**3. Turpmāk veicamie uzdevumi profesiju reglamentācijā**

Turpmāk veicamie uzdevumi profesiju reglamentācijā ir gan kompleksa un sistēmiska rakstura, gan attiecināmi uz vienas nozares attīstību vai kādu atsevišķu reglamentēto profesiju (skat. 2.tabulu). Koordinējošā institūcija turpmāk veicamo pasākumu izpildei ir Izglītības un zinātnes ministrija, bet kritiski svarīga ir citu nozaru ministriju un profesionālo asociāciju sadarbība.

*2.tabula.* Turpmāk veicamie uzdevumi profesiju reglamentācijā

|  |  |  |
| --- | --- | --- |
| *Nr.p.k.* | *Uzdevums, tā apraksts* | *Atbildīgā institūcija, uzdevuma veikšanas termiņš* |
| 1. **Reglamentēto profesiju jomas pārvaldība** | | |
| 1.1. | Īstenot regulāru sadarbību reglamentēto profesiju jomas politikas plānošanā un īstenošanā.  Vismaz vienreiz gadā organizēt institūciju, kas izsniedz profesionālās kvalifikācijas apliecības un sertificējošo institūciju, semināru par jomas aktualitātēm un savstarpējo pieredzes apmaiņu.  Attiecībā uz būvniecības un citu jomu profesijām ir nepieciešams aktualizēt Ministru kabineta 2006.gada 6.jūnija noteikumus Nr.460 „Noteikumi par specialitāšu, apakšspecialitāšu un papildspecialitāšu sarakstu reglamentētajām profesijām”. | Izglītības un zinātnes ministrija, sadarbībā ar nozaru ministrijām un kompetentajām iestādēm.  MK noteikumus izsludināt Valsts sekretāru sanāksmē līdz 2016.gada 1.novembrim |
| 1.2. | Nodrošināt reglamentētās izglītības pilnveidošanu un kvalitātes kontroli  2015.gadā Latvijā augstākās izglītības studiju programmu akreditāciju uzsāka neatkarīga akreditācijas institūcijai, kas sekmēs studiju programmu kvalitātes paaugstināšanos. Bez tam turpināsies sadarbība ar darba devēju, t.sk. profesionālajām organizācijām studiju programmu izstrādē. Padziļināti analizēt iespējas noteikt studiju ilgumu Latvijā atbilstoši  direktīvā noteiktajam minimālajam apmācības ilgumam. | Izglītības un zinātnes ministrija, Akadēmiskās informācijas centra Augstākās izglītības kvalitātes aģentūra, izglītības iestādes, nozaru ministrijas.  Pastāvīgi veicams uzdevums |
| 1.3. | Uzlabot sabiedrības informētību par reglamentēto profesionālo darbību Latvijā un profesionālās kvalifikācijas atzīšanas nosacījumiem.  Jāpilnveido un jāaktualizē Akadēmiskās informācijas centra uzturētā reglamentēto profesiju datu bāze, kā arī jāmodernizē informācijas saturs un dizains, tostarp papildināt ar atsaucēm uz citiem dokumentiem. . | Izglītības un zinātnes ministrija, Akadēmiskās informācijas centrs.  2016., 2017.gadā veicams uzdevums |
| 1.4. | Datu apzināšana uz pierādījumiem balstītas politikas plānošanai.  Ir jānodrošina ticamas informācijas ieguve par reglamentēto profesionālo darbību, regulāri iegūstot datus par sertificēto personu un izdoto sertifikātu skaitu, kā arī citiem profesionālās darbības rādītājiem, lai iegūtu informāciju, ko var izmantot uz pierādījumiem balstītas politikas plānošanā.  Datu sagatavošana un iesniegšana nedrīkst radīt sertificējamām institūcijām lieku administratīvo slogu, tādēļ jānodrošina iespējami racionāla, vēlams, digitāla platforma datu iesniegšanai. | Priekšlikumu izstrāde – 2016.gads.  Ieviešana – sākot no 2017.gada. |
| 1.5. | Reglamentēto profesiju likuma tvēruma izvērtējums.  Ir nepieciešama juridiskas ekspertīzes veikšana šobrīd spēkā esošajam reglamentēto profesiju likumam, kas attiecināts gan uz Latvijā par reglamentētām noteiktajām profesijām, gan tādām reglamentētajām profesijām, kurās kvalifikācijas prasības noteiktas citās ES direktīvās un citās starptautiskās konvencijās, piemēram jūrniecības jomā un civilās aviācijas jomā. Iespējams, šāda tiesību normu dublēšana nav lietderīga un to iespējams novērst. | Priekšlikumu izstrāde – 2016.gads.  Izvērtējuma veikšana – 2017.gads.  Tālāko rīcību, piemēram, reglamentēto profesiju likuma grozījumu izstrāde, noteikšana – 2017.gads. |
| 1.6. | Ārstniecības personu tālākizglītības sistēmas ilgtspējas nodrošināšana.  Ārstniecības personu profesionālās tālākizglītības sistēma pārsvarā netiek finansiāli atbalstīta un praktiski visas tālākizglītības aktivitātes ir jāfinansē pašām ārstniecības personām.  Tādēļ ir jāīsteno uzdevums: nodrošināt finansējuma piesaisti tālākizglītības pasākumu realizācijai ārstniecības personām. | 2016.-2017.gads.  Veselības ministrija sadarbībā ar veselības aprūpes speciālistu profesionālajām asociācijām. |
| **2. Profesionālās darbības aprakstu reglamentētajās profesijās aktualizācija un precizēšana** | | |
| 2.1. | Profesionālās darbības apjoma un rakstura, sertifikācijas, resertifikācijas un reģistrācijas prasību precizēšana normatīvajos aktos ārstniecības personu, zvērināta revidenta, apsardzes darbinieka, sugu un biotopu aizsardzības jomas eksperta, mērnieka, metālmateriālu metinātāja, defektoskopista profesijās. | 2016.-2017.gads.  Atbildīgās ministrijas un profesionālās asociācijas |
| 2.2. | Profesijas specialitāšu un apakšspecialitāšu izdalīšanas aktualizācija,  Reglamentēto profesiju standartu izstrāde saskaņā ar profesiju standartu izstrādes noteikto kārtību profesijās, kurās tas ir nepieciešams. Atbilstošo normatīvo aktu grozījumu izstrāde sporta speciālista, pedagoga, māsas, farmaceitu un farmaceitu asistentu, būvniecības jomas, profesijā „elektrotehniķis elektrisko iekārtu speciālists”, izvērtējot iespēju profesijas nosaukumu izteikt kā „elektroinženieris elektrisko iekārtu speciālists” kā arī – pēc nepieciešamības citās profesijās.  Jānodrošina savstarpēja atbilstība starp profesiju klasifikatoru, profesiju standartiem, normatīvajiem aktiem atsevišķās nozarēs un reglamentēto profesiju jomā. | 2016.-2018.g.  Atbildīgās ministrijas un profesionālās asociācijas, sadarbībā ar Izglītības un zinātnes ministriju, atbilstoši kārtībai par profesiju standartu izstrādi un profesiju klasifikatora uzturēšanu. |
| 2.3. | Sertifikācijas reglamentētajās profesijās un profesionālās kvalifikācijas atzīšanas pakalpojumu sniegšanas kvalitātes paaugstināšana.  Sertifikācijas, reģistrācijas un citas ar profesionālās darbības veikšanu reglamentētajās profesijās saistītām kompetento institūciju darbībām kā pakalpojumiem ir jābūt viegli pieejamiem, caurskatāmiem un ērti lietojamiem. Plašāk ir jāievieš modernās tehnoloģijas, piemēram, jāpaplašina kvalifikāciju apliecinošo dokumentu pieņemšana elektroniskajā formātā. Par jomu atbildīgajām ministrijām ir jānodrošina pārskatāma, ērti lietojama apkopota informācija par ikvienas reglamentētās profesijas sertifikācijas kārtību. Šobrīd publiski pieejamās ministriju un iestāžu mājas lapās šāda informācija ne vienmēr ir viegli pieejama un pārskatāma. | Atbildīgās ministrijas, sertifikācijas institūcijas, institūcijas, kas izsniedz profesionālās kvalifikācijas atzīšanas apliecības |

Izglītības un zinātnes ministrs K.Šadurskis

Vizē: Valsts sekretāre L.Lejiņa

29.08.2016.

8404

I.Stūre,

Politikas iniciatīvu un attīstības departamenta vecākā eksperte

t. 67047899

Inese.Sture@izm.gov.lv

1. http://ec.europa.eu/internal\_market/qualifications/docs/policy\_developments/131002\_communication\_en.pdf [↑](#footnote-ref-1)
2. http://ec.europa.eu/growth/tools-databases/regprof/ [↑](#footnote-ref-2)
3. Koumenta, M. et al. 2014. *Occupational Regulation in the EU and UK: Prevalence and Labour Market Impacts.* pieejams: https://www.gov.uk/government/uploads/system/uploads/attachment\_data/file/343554/bis-14-999-occupational-regulation-in-the-EU-and-UK.pdf [↑](#footnote-ref-3)
4. Kleiner, M. 2015. *Reforming Occupational Licensing Policies*, pieejams: http://www.brookings.edu/~/media/research/files/papers/2015/03/11-hamilton-project-expanding-jobs/thp\_kleinerdiscpaper\_final.pdf [↑](#footnote-ref-4)
5. Reglamentēto profesiju, specialitāšu un apakšspecialitāšu skaits nav pilnīgi precīzi atbilstošs Eiropas Komisijas Reglamentēto profesiju datu bāzē minētajam profesiju skaitam [↑](#footnote-ref-5)
6. Latvijā iegūtu profesionālo kvalifikāciju ātri atzīst aptuveni 65% gadījumu, ES vidēji – 77,5% <http://ec.europa.eu/europe2020/pdf/themes/2015/regulated_professions_20151126.pdf>, 5.lpp. [↑](#footnote-ref-6)
7. http://ec.europa.eu/europe2020/pdf/themes/2015/regulated\_professions\_20151126.pdf [↑](#footnote-ref-7)
8. Latvijas Civilās aviācijas aģentūras dati [↑](#footnote-ref-8)
9. http://bvkb.gov.lv/sites/default/files/fm\_kopsavilkums\_buvnieciba\_17nov2015.pdf [↑](#footnote-ref-9)
10. http://www.mk.gov.lv/sites/default/files/editor/20160210\_mkucinskis\_vald\_prior\_gala\_vers\_0.pdf [↑](#footnote-ref-10)
11. Saskaņā ar Eiropas Komisijas reglamentēto profesiju datu bāzes datiem http://ec.europa.eu/growth/tools-databases/regprof/ [↑](#footnote-ref-11)
12. Noteikumos 268 reimatologa, pneimonologa, endokrinologa, nefrologa, gastroenterologa specialitāte bija internista apakšspecialitāte, t.i. apgūstama 3 gados pēc 2 vai 3 gadu internās medicīnas studijām [↑](#footnote-ref-12)
13. http://ec.europa.eu/growth/tools-databases/regprof/index.cfm?action=stat\_ranking&b\_services=false [↑](#footnote-ref-13)
14. Eiropas Komisijas Reglamentēto profesiju datu bāzes statistikas dati: <https://webgate.ec.europa.eu/regprof/index.cfm?fuseaction=profession.stats&profId=12401>

    Šis skaitlis nenozīmē šobrīd ārvalstīs strādājošo ārstu vai māsu skaitu. [↑](#footnote-ref-14)
15. http://www.mk.gov.lv/sites/default/files/editor/20160210\_mkucinskis\_vald\_prior\_gala\_vers\_0.pdf [↑](#footnote-ref-15)
16. http://likumi.lv/doc.php?id=263313 [↑](#footnote-ref-16)
17. http://www.delfi.lv/rutks/kustiba/fitnesa-skaistuma-enas-puse-sabojata-veseliba-un-treneri-bez-sertifikata-atklaj-raidijums.d?id=46889441 [↑](#footnote-ref-17)